b'\n_START_ARTICLE_\nFields of the Nephilim\n_START_SECTION_\nGrup\xc4\x97s veikla originalia sud\xc4\x97timi\n_START_PARAGRAPH_\nDebiutinis Fields of the Nephilim EP Burning the Fields buvo i\xc5\xa1leistas 1985 metais. Po met\xc5\xb3 pasirod\xc4\x97 singlas Power, 1987 metais du singlai\xc2\xa0\xe2\x80\x93 Preacher Man, Blue Water bei debiutinis albumas Dawnrazor. Dar po met\xc5\xb3 grup\xc4\x97 i\xc5\xa1leido antr\xc4\x85j\xc4\xaf album\xc4\x85 The Nephilim, singl\xc4\x85 Moonchild. 1989 metais pasirod\xc4\x99s singlas Psychonaut skamb\xc4\x97jo labiau eksperimenti\xc5\xa1kai negu ankstesni Fields of the Nephilim darbai. Tai patvirtino ir tre\xc4\x8diasis albumas Elizium, prodiusuotas buvusio Pink Floyd prodiuserio Andy Jackson. Elizium daugelio gerb\xc4\x97j\xc5\xb3 ir kritik\xc5\xb3 laikomas geriausiai pavykusiu grup\xc4\x97s darbu._NEWLINE_Fields of the Nephilim muzika savo skambesiu, kurio pagrindas\xc2\xa0\xe2\x80\x93 elektrin\xc4\x97s ir bosin\xc4\x97 gitaros bei riaumojantis vokalisto Carl McCoy balsas, i\xc5\xa1siskyr\xc4\x97 i\xc5\xa1 daugumos tuometini\xc5\xb3 gotikinio roko grupi\xc5\xb3. Dain\xc5\xb3 tekstuose dominuoja mistin\xc4\x97s temos, gausu u\xc5\xbeuomin\xc5\xb3 \xc4\xaf \xc5\xa0umer\xc5\xb3 mitologij\xc4\x85, taip pat H. P. Lovekraft sukurt\xc4\x85 Chtulhu mitologij\xc4\x85, Chaoso magij\xc4\x85 bei Aleister Crowley. Grup\xc4\x97s \xc4\xafvaizd\xc4\xaf galima susieti su vadinam\xc5\xb3j\xc5\xb3 \xe2\x80\x9espageti vestern\xc5\xb3\xe2\x80\x9c film\xc5\xb3 heroj\xc5\xb3 \xc4\xafvaizd\xc5\xbeiu. Nariai d\xc4\x97v\xc4\x97jo kauboji\xc5\xa1kus drabu\xc5\xbeius, pla\xc4\x8dias skryb\xc4\x97les. Tiek muzikos skambesys, tiek \xc4\xafvaizdis buvo ir teb\xc4\x97ra kopijuojamas daugelio kit\xc5\xb3 gotikinio roko grupi\xc5\xb3.\n_START_SECTION_\nGrup\xc4\x97s i\xc5\xa1irimas ir tolesn\xc4\x97 Carl McCoy veikla\n_START_PARAGRAPH_\n1991 metais grup\xc4\x97 i\xc5\xa1iro, dar sp\xc4\x97jusi i\xc5\xa1leisti koncertin\xc4\xaf album\xc4\x85 Earth Inferno ir koncertin\xc4\xaf vaizdo \xc4\xafra\xc5\xa1\xc4\x85 Visionary Heads. Grup\xc4\x97s pavadinimo teis\xc4\x97s atiteko vokalistui Carl McCoy, kuris kartu su gitaristu Paul Miles, b\xc5\xabgnininku Simon Rippin ir boso gitaristu Cian Houchin \xc4\xafk\xc5\xabr\xc4\x97 grup\xc4\x99, pavadinimu Nefilim. Nefilim sureng\xc4\x97 kelet\xc4\x85 koncert\xc5\xb3 dar 1993-iais, ta\xc4\x8diau vienintel\xc4\xaf album\xc4\x85 Zoon i\xc5\xa1leido tik 1996 metais. Zoon savo sunkiu skambesiu smarkiai i\xc5\xa1siskyr\xc4\x97 i\xc5\xa1 ankstesni\xc5\xb3 Carl McCoy darb\xc5\xb3. Koncertinis turas, skirtas albumo reklamai, taip ir ne\xc4\xafvyko, tad \xc5\xa1is albumas didelio populiarumo nusulauk\xc4\x97._NEWLINE_1998 metais Carl McCoy ir Tony Pettitt sureng\xc4\x97 spaudos konferencij\xc4\x85, kurioje paskelb\xc4\x97 apie ateities planus atkurti Fields of the Nephilim. McCoy taip pat nor\xc4\x97jo t\xc4\x99sti ir solin\xc4\x99 karjer\xc4\x85, \xc5\xa1\xc4\xaf projekt\xc4\x85 pavadin\xc4\x99s The Nephilim. 2000 metais pasirod\xc4\x97 singlas One More Nightmare, kur\xc4\xaf sudar\xc4\x97 naujos dain\xc5\xb3 Trees Come Down ir Darkcell i\xc5\xa1 Burning the Fields EP, versijos. Taip pat buvo surengti keli grup\xc4\x97s pasirodymai tokiuose festivaliuose, kaip Woodstage, Eurorock, Roskilde ir M\xe2\x80\x98era Luna. Kitais metais, Tony Pettit, kaip sesijiniam muzikantui prisijungus prie gotikinio roko / metalo grup\xc4\x97s NFD, bendra k\xc5\xabryba su Carl McCoy visi\xc5\xa1kai sustojo. Internete pasirod\xc4\x97 dvi naujos The Nephilim dainos\xc2\xa0\xe2\x80\x93 Dead to the World\xc2\xa0\xe2\x80\x93 The Way That We Were\xc2\xa0\xe2\x80\x93 Thirst ir Sensorium / Subsanity, tariamai i\xc5\xa1platintos paties Carl McCoy._NEWLINE_2002 pasirod\xc4\x97 pirmas Fields of the Nephilim albumas nuo Elizium laik\xc5\xb3, pavadintas Fallen. McCoy paneig\xc4\x97, jog \xc5\xa1io albumo i\xc5\xa1leidimas buvo suderintas su pa\xc4\x8diais muzikantais.\n_START_SECTION_\nMourning Sun pasirodymas, grup\xc4\x97s veiklos atnaujinimas\n_START_PARAGRAPH_\n2005 metais Carl McCoy pagaliau i\xc5\xa1leido ketvirt\xc4\x85 studijin\xc4\xaf Fields of the Nephilim album\xc4\x85 Mourning Sun, nors nei vienas muzikantas i\xc5\xa1 pradin\xc4\x97s grup\xc4\x97s sud\xc4\x97ties, be paties McCoy, albumo \xc4\xafra\xc5\xa1yme ir nedalyvavo. Albume galima \xc4\xaf\xc5\xbevelgti melodingo Elizium skambesio ir Zoon agresijos sintez\xc4\x99. Mourning Sun sudaro septynios dainos bei Zager & Evans koveris In the Year 2525._NEWLINE_2006 metais buvo paskelbta apie kelet\xc4\x85 Europoje neva \xc4\xafvyksian\xc4\x8di\xc5\xb3 grup\xc4\x97s koncert\xc5\xb3. Pati grup\xc4\x97 to oficialiai nepatvirtino. Nepaisant to, kad nema\xc5\xbeai gerb\xc4\x97j\xc5\xb3 \xc4\xafsigijo bilietus, nei vienas koncertas taip ir ne\xc4\xafvyko._NEWLINE_2007 met\xc5\xb3 gegu\xc5\xbe\xc4\x97s 24-\xc4\x85j\xc4\x85 Fields of the Nephilim sureng\xc4\x97 koncert\xc4\x85 Londone, kuriame pristatyta nauja grup\xc4\x97s sud\xc4\x97tis. Tai buvo pirmasis grup\xc4\x97s pasirodymas Anglijoje nuo Festival of Fire, \xc4\xafvykusio 1991 metais. Grup\xc4\x97s tinklalapyje skelbiama, kad koncertas buvo filmuojamas ankstesni\xc5\xb3 Fields of the Nephilim klip\xc5\xb3 re\xc5\xbeisieriaus Richard Stanley. Kitais metais buvo surengti dar keli koncertai Lenkijoje, Graikijoje ir Vokietijoje (Wave Gotik Treffen festivalyje), i\xc5\xa1leistas koncertinis DVD Live In D\xc3\xbcsseldorf 1991.\n_START_SECTION_\nTolesn\xc4\x97 kit\xc5\xb3 nari\xc5\xb3 veikla\n_START_PARAGRAPH_\nPo Fields of the Nephilim i\xc5\xa1irimo, lik\xc4\x99 nariai sub\xc5\xabr\xc4\x97 grup\xc4\x99 Rubicon, i\xc5\xa1leidusi\xc4\x85 du albumus\xc2\xa0\xe2\x80\x93 What Starts, Ends (1992) ir Room 101 (1995). Tony Pettitt prisijung\xc4\x97 prie grup\xc4\x97s NFD, kol kas i\xc5\xa1leidusios albumus No Love Lost (2005), Dead Pool Rising (2006) bei Deeper Visions (2008). Nod ir Paul Wright 2001 metais suk\xc5\xabr\xc4\x97 Last Rites. Last Rites kol kas taip pat i\xc5\xa1leido du albumus\xc2\xa0\xe2\x80\x93 Guided by the Light(2001) ir The Many Forms(2005). Cian Houchin prisijung\xc4\x97 prie Saints of Eden, o Paul Miles ir Simon Rippin sub\xc5\xabr\xc4\x97 dar vien\xc4\x85 grup\xc4\x99\xc2\xa0\xe2\x80\x93 Sensorium, kurios pavadinimui pasirinko nei\xc5\xa1leistos Nefilim dainos pavadinim\xc4\x85. Peter Yates, po gana ilgos tylos, taip pat atgaivino savo muzikin\xc4\x99 veikl\xc4\x85 ir \xc5\xa1iuo metu dirba prie debiutinio albumo kartu su Evi Vine.'